‘भला काम’, ‘इतनी सी बात’, ‘मुक्ति’, ‘अतिथि’,‘क्षमा’, ‘चोर की ममता’,‘अनोखा दण्ड’, ‘अहंकार का नाश’, ‘घृणा पर विजय’, ‘डॉक्टर और चोर’, ‘इन्सान’, ‘चोरी का अर्थ’, ‘गुण ग्राहक’, ‘सेवा भाव’, ‘पश्चाताप’, ‘सौ रुपये का नोट’, ‘वीर मामा’, ‘सबसे बड़ा शिल्पी’, ‘ऋण’, ‘सहानुभूति’, ‘शांति की राह’, ‘निर्भयता’, ‘आपकी कृपा है’, ‘प्रेम की भेंट’, ‘तर्क का बोझ’, तथा ‘मूक शिक्षण’ ऐसी लघुकथाएँ हैं ;जो केवल विष्णु प्रभाकर ही लिख सकते हैं। प्रत्येक लघुकथा में एक जीवन मूल्य है जो उसके अन्तरतम को दीप्त किये रहता है। यह बोध कथाएँ हैं जो हमें दुविधा से मुक्त करके सत्कर्म का मार्ग दिखाती हैं। जीवन की विसंगतियों के अम्बार से इन लघुकथा ओं में विष्णु जी ने संगति के मोती इस तरह से खोजे हैं कि हमें अचरज होता है। इन लघुकथाओं का अन्त हमें हतप्रभ नहीं करता, बल्कि हमारे मन के बंद कपाटों को खोलकर उन्हें झक रोशनी से जगमग कर देता है। ‘मुक्ति’ के कंकाल हुए नीग्रो को जब यह समझ में आता है कि मुक्ति इन्सान के जीवन की शर्त है तो उसकी आँखों में प्रसन्नता की तेज रोशनी चमकने लगती है और वह दृढ़ता से अपने रास्ते पर आगे बढ़ जाता है। इसी प्रकार ‘सेवा भाव’ में सेवा का असल और नया अर्थ तब उजागर होता है जब मुंशी जी प्लेग की गिल्टी निकल आए नौकर रामू को इसलिए छोड़ कर जाने के लिए तैयार नहीं होते कि ‘जन्मभर रामू ने मेरी सेवा की है, मैं उसे छोड़कर कैसे जा सकता हूँ।’ ‘मूक शिक्षण’ लघुकथा का ट्रीटमेंट हमें गहरे में प्रभावित करता है। जाड़ों में भी फुलेना प्रसाद का कोट इसलिए न पहनना ;क्योंकि मजदूर बस्ती में रहने वाले मजदूरों को न पहनने के लिए वस्त्र मयस्सर हैं और न उनके पेट में अन्न है, ऐसी रोंगटे खड़ी करने वाली सच्चाई है जिसमें अब भी राई–रत्ती बदलाव नहीं आया है। आदर्श की छाया में परवान चढ़ी यह लघुकथा यह साबित करती है कि विष्णु जी को जीवन के किसी भी क्षेत्र के किसी अंक के सत्य की प्रस्तुति एक नये ढंग से करने में महारत हासिल है।